แอสเซทพลัสชี้ดอกเบี้ยต่ำชวนลงทุนสั้น
แอสเซท พลัส ชี้ปลายปีตราสารหนี้ผันผวน เชื่อดอกเบี้ยยังทรงตัวในระดับต่ำ แนะลงทุนสั้น 3-6 เดือน
14 ธ.ค. 2555

แอสเซท พลัส ชี้ปลายปีตราสารหนี้ผันผวน เชื่อดอกเบี้ยยังทรงตัวในระดับต่ำ แนะลงทุนสั้น 3-6 เดือน
น.ส.ฤดี ปติอารยกุล ผู้จัดการกองทุนอาวุโส บริษัทหลักทรัพย์จัดการกองทุน (บลจ.) แอสเซท พลัส กล่าวว่า ในช่วงปลายปีตลาดตราสารหนี้มีความผันผวนบ้าง เนื่องจากความต้องการซื้อในตลาดที่เบาบางลง และผลประมูลพันธบัตรที่มีอุปสงค์น้อยลง อย่างไรก็ตาม คาดว่าในระยะ กลางอัตราดอกเบี้ยยังคงทรงตัวอยู่ในระดับต่ำ
“เรายังคงแนะนำลงทุนในระยะสั้น 3-6 เดือน” น.ส.จารุลักษณ์ เรืองสุวรรณ ผู้อำนวยการอาวุโส ฝ่าย การตลาด บลจ.แอสเซท พลัส กล่าว
พร้อมกันนี้ ในวันที่ 18 ธ.ค. บริษัทจะเปิดขายกองทุนเปิดแอสเซท พลัสตราสารหนี้ทวีทรัพย์ 9 ซึ่งเป็นกองทุนตราสารหนี้ที่สามารถลงทุนในตราสารหนี้ต่างประเทศได้ไม่เกิน 79% ของมูลค่าสินทรัพย์สุทธิ ที่เสนอขายเป็นรอบระยะเวลา โดยรอบการลงทุนนี้จะลงทุนในตั๋วเงินคลังหรือพันธบัตรธนาคารแห่งประเทศไทย ตั๋วแลกเงินในประเทศ และเงินฝากธนาคารต่างประเทศ อายุประมาณ 6 เดือน คาดว่าสามารถให้ผลตอบแทนสุทธิ 3.10% ต่อปี
นอกจากนี้ เมื่อวันที่ 12 ธ.ค. มูลค่าหน่วยลงทุนของกองทุนเปิดแอสเซทพลัสไพร์ม เป็นกองทุนผสมที่เน้นลงทุนในหุ้น มีเป้าหมายมุ่งสร้างผลตอบแทนจากการลงทุนประมาณ 20% โดยทยอยทำกำไรในระยะเวลา 18 เดือน ได้ปรับตัวขึ้นผ่านจุด 11.50 บาท ทำให้สามารถรับซื้อคืนหน่วยลงทุนอัตโนมัติครั้งที่ 3 ในอัตรา 0.50 บาทต่อหน่วย